Morten Homann (SF), 2004-12-07:
Der skal ikke være nogen tvivl om, at vi i SF ser sort arbejde som et ganske væsentligt problem.
For det første fordi det betyder, at vi går glip af penge, som kunne have været brugt til at forbedre velfærdsniveauet – og det er der på mange områder virkelig brug for, ikke mindst når det drejer sig om en investering i vores børn og unge under uddannelse.
For det andet fordi sort arbejde betyder, at de lovlydige skatteydere skal betale så meget desto mere i skat, hvilket vil sige, at vi i virkeligheden kunne skabe skattelettelser for de lavtlønnede, hvis vi kunne komme hele eller dele af det sorte arbejde til livs.
Så derfor er det selvfølgelig fint, at skatteministeren endelig kommer ud af busken i forhold til det sorte arbejde.
Jeg vil sige om de initiativer, som ligger i lovforslaget, at SF kan tilslutte sig dem.
Der er ikke nogen, som vi vil stille os imod.
Der er nogle ting, vi gerne vil have belyst nærmere i udvalgsarbejdet, og som vi gerne vil arbejde på at forbedre.
Det drejer sig f.eks. om at sørge for, at de her bestemmelser også sikrer mulighed for, at man kan håndhæve dem over for udstationerede medarbejdere.
Det bliver jo ikke mindst aktuelt, hvis EU’s servicedirektiv bliver gennemført – hvis det ikke kan blive forhindret.
Det er bl.a. et spørgsmål om ansættelsesbeviser og pligt til at registrere udenlandske virksomheders medarbejdere.
Vi vil også gerne i udvalgsarbejdet se på, at der ikke kun bliver adgang til kontrolbesøg ved nybyggerier, men også at der bliver adgang til det ved ombygning og renovering for også at kunne dække den del af det sorte arbejde ind.
Men altså generelt nogle udmærkede initiativer.
Men som det også har været nævnt af flere andre ordførere, tror jeg, at det er at stikke sig selv blår i øjnene at tro, at det her ændrer nævneværdigt ved det sorte arbejde, som bliver udført.
Der skal altså andre og væsentlig mere effektive redskaber til, hvis man skal komme det sorte arbejde bare tilnærmelsesvis til livs.
I den forbindelse vil SF gerne pege på, at man sikrer, at både brugeren og udøveren af det sorte arbejde bliver gjort ansvarlig og bliver straffet med efterbetaling og bøde.
Vi vil pege på, at man burde indføre, som også påpeget af de økonomiske vismænd i den seneste rapport, et 30 pct.s tilskud til dokumenterede håndværkerudgifter i private boliger, sådan at man på den måde kan fjerne en del af incitamentet til sort arbejde.
Man kunne se på en genindførelse af hjemmeserviceordningen og så selvfølgelig sikre, at der er tilstrækkeligt med ressourcer i Told og Skat til, at man både kan udføre den systematiske kontrol og ikke mindst også følge dem op, sådan at der rent faktisk sker en retsforfølgelse af synderne i den her forbindelse, og at der bliver rejst sager ved domstolene.
Det er klart, at Told og Skat har væsentlige problemer med det her i lyset af de store nedskæringer, der er sket siden regeringsskiftet.
Det gør det alt andet lige sværere at tackle det her problem, når man har mistet et sted mellem en femtedel og en sjettedel af sine medarbejdere.
Ligeledes er der behov for at udvide retten til at udføre ransagning af private boliger, hvis der er bestyrket mistanke.
Endelig vil jeg også pege på som tidligere fremhævet i debatten muligheden for f.eks., når man tredje gang laver en grov overtrædelse af skattelovgivningen, at inddrage et næringsbrev eller lignende ret til at drive virksomhed.
I modsætning til nogle af de partier, som ikke var til stede, og hvis synspunkt blev refereret af den socialdemokratiske ordfører, er vi sådan set ikke usikre på, om de her tiltag er tilstrækkelige.
Vi er sådan set ret sikre på, at de er utilstrækkelige, men det er dog alligevel et skridt i den rigtige retning, og derfor vil SF støtte forslaget, men i udvalgsarbejdet arbejde på at gøre det endnu bedre, så vi faktisk kommer det sorte arbejde til livs.